b"\n_START_ARTICLE_\nSee You Later, Alligator\n_START_PARAGRAPH_\n\xc2\xabSee You Later, Alligator\xc2\xbb er en ikonisk amerikansk rock and roll-sang fra 1950-\xc3\xa5rene._NEWLINE_Den hadde opprinnelig tittelen \xc2\xabLater Alligator\xc2\xbb og var basert p\xc3\xa5 akkordstrukturen til en 12-takters blues (141541). Den var komponert av l\xc3\xa5tskriveren Robert Charles Guidry fra Louisiana og f\xc3\xb8rst spilt inn p\xc3\xa5 plate av ham under artistnavnet Bobby Charles i 1955. Guidry, en kajunmusiker, tilpasset en New Orleans-influert bluesstil for innspillingen. Han skrev ogs\xc3\xa5, \xc2\xabWalking to New Orleans\xc2\xbb, som ble spilt inn av Fats Domino._NEWLINE_Den mest ber\xc3\xb8mte innspillingen av sangen ble imidlertid foretatt 12. desember 1955 av Bill Haley and His Comets under en innspillingssession for Decca Records. Ulik mesteparten av Haleys innspillinger for Decca, som ble foretatt i the Pythian Temple studio i New York City, ble \xc2\xabSee You Later, Alligator\xc2\xbb og B-siden, \xc2\xabThe Paper Boy (On Main Street U.S.A.)\xc2\xbb, innspilt i selve Decca-bygningen i New York City. Produsent var Milt Gabler._NEWLINE_Sangen var med i musikkfilmen Rock Around the Clock, som en begynte \xc3\xa5 filme med Haley and the Comets i januar 1956. Decca Records utga den 1. februar 1956, b\xc3\xa5de p\xc3\xa5 78-plate og single._NEWLINE_Haleys arrangement av sangen har raskere tempo enn Guidrys originalversjon og spesielt tilf\xc3\xb8yelsen av 2/4-beat endret sangen fra rhythm and blues shuffle til rock and roll. Sangen har ogs\xc3\xa5 en muntrere beat enn originalversjonen og begynner med en skingrende barneaktig stemme (Den tilh\xc3\xb8rer Haleys sologitarist, Franny Beecher, som resiterer sangens tittel). Sangens slutt er praktisk talt identisk med avslutningen p\xc3\xa5 Haleys tidligere hit, \xc2\xabShake, Rattle and Roll\xc2\xbb._NEWLINE_Bill Haleys innspilling av \xc2\xabSee You Later, Alligator\xc2\xbb populariserte et slagord, som allerede var i bruk p\xc3\xa5 den tiden, og ingen mindre enn Prinsesse Margaret av Storbritannia be sitert for \xc3\xa5 ha sagt det (Dette ble referert til i en biografi over prinsessen, publisert i begynnelsen av 1960-\xc3\xa5rene). Den kom til \xc3\xa5 bli Haleys tredje og siste millionselgende single, selv om den ikke n\xc3\xa5dde toppen p\xc3\xa5 de amerikanske platesalgslistene. _NEWLINE_Haley og the Comets kom til \xc3\xa5 gjeninnspille sangen flere ganger i l\xc3\xb8pet av deres karriere: I 1964 for Guest Star Records, en drastisk omarrangert versjon for Mexicos Orfeon Records i 1966 og \xc3\xa9n gang til for Sveriges Sonet Records. Den var ogs\xc3\xa5 et viktig element i bandets livenumre. Flere utgaver av The Comets etter Haley har ogs\xc3\xa5 spilt inn versjoner av sangen p\xc3\xa5 plate. Guidry, under sitt psevdonym Bobby Charles, gjeninnspilte sangen selv i 1990-\xc3\xa5rene. _NEWLINE_I Spania gjorde en popul\xc3\xa6r gruppe kalt Parch\xc3\xads en coverversjon med tittelen, \xc2\xabHasta luego cocodrilo\xc2\xbb._NEWLINE_P\xc3\xa5 Broadway ble \xc2\xabSee You Later Alligator\xc2\xbb fremf\xc3\xb8rt av Robert Britton Lyons, som portretterte Carl Perkins, i musikalen Million Dollar Quartet, som hadde premiere i New York i april 2010.  Robert Britton gjorde ogs\xc3\xa5 en coverversjon av sangen p\xc3\xa5 innspillingen, Million Dollar Quartet, med den originale rollebesetningen p\xc3\xa5 Broadway (copyright 2010 av MDQ Merchandising, LLC).\n_START_SECTION_\nNorske versjoner\n_START_PARAGRAPH_\nJan Borseth og Bj\xc3\xb8rn Lindquist har skrevet norske tekster. Borseths norske versjon b\xc3\xa6rer tittelen \xc2\xabHar'ke pengene jeg trenger\xc2\xbb. Lindquists versjon heter \xc2\xabFire geiter\xc2\xbb."